Яна Язова
Кошмар

chitanka.info

Аз зъзна и лазят ме ледени тръпки.

Извиках — и никакъв звук!

Не дебне ли някой? — Страхливите стъпки

Безшумно отекват се тук.

Огризани пръсти в коси ми се вплитат.

Кой… кой е за мен? Глава се сковала, гърди не туптят.

Тамянени пари ме цяла облитат —

и устни сковани уста ще допрат!…

Аз гасна… Нощ непрогледна ли вече настана?

Извиках… и тежи ми клепки се вдигат от сън.

Лениво там някъде бие камбана —

опява ли някого нейният звън?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.